題葉山甫見惠古琴走筆以謝
作者：胡仲弓
朝代：宋

paragraphs: 南風之歌久絕響，生民不作聲希想。
聲音之道與政通，審音知政惟絲桐。
堪嗟世道多翻覆，幾度桑田變陵谷。
摩挲古物憶當年，人在春風和氣天。
治世之音安以樂，斯琴當年羽衣作。
物換星移閲幾周，不圖今日爲君留。
袖來贈與無絃客，得之何啻如珪璧。
籀文篆古未爲奇，我思古人珍秘時。
古人不可得而見，見琴如見當時面。
安得尋聲問爨人，爲吾一洗琴上塵。